Összeáll a banda Az igazság ligája első előzetesében
Trailert kapott a Warner Bros. szuperhősalakulatának mozija, amely az első képsorok alapján felettébb ígéretesnek is tűnik.
A jelenleg is zajló San Diego-i Comic-Conon debütált a Warner Brothers szuperhősös univerzumépítésének non plus ultrájaként készülő Az igazság ligája (Justice League) első trailere, amelyben egyelőre abból kapunk ízelítőt, hogy Bruce Wayne, alias Batman (Ben Affleck) miként igyekszik összeszedni a leendő csapattagokat. A lentebb látható közel háromperces videó mellett a stúdió közzétette az első olyan poszerfélét is a filmhez, amely immár együtt (és természetesen jelmezben) ábrázolja a DC legemblematikusabb hőseit:

A két részre szabdalt szuperprodukció első fele a The Justice League Part One (Az igazság ligája: Első rész) címet fogja viselni és a pontos cselekménye még mindig nem ismert. Mindazonáltal azt már az előzetesből is kiderül, hogy valamiféle új és rettenetes ellenség megállítása érdekében kezd el toborozni Wayne, aki az éppen téli álmot alvó Superman (Henry Cavill) hiányában a már biztos szövetséges Diána hercegnő (Gal Gadot) mellé a röviden már a Batman Superman ellen – Az igazság hajnalában felvezetett Arthur Curry, vagyis Aquaman (Jason Momoa), Barry Allen, azaz a Villám (Ezra Miller) és Victor Stone, avagy Cyborg (Ray Fisher) művésznevű arcokat képzeli el erősítésnek.

Az első körben kétségtelenül klassznak tűnő mozit a Warner-féle szuperhősmozik főkolomposa: Zack Snyder rendezi. A remélhetőleg a Batman Superman ellennél jobban sikerülő blockbuster első szelete 2017. november 17-én fog az amerikai mozikba kerülni.
mozi